Ընթերցողներին քաջ յայտնի է, որ համաիրանեան տնտեսական տագնապի դիմագրաւման խնդրում պետական կառոյցները ներքին ճակատում կիրառել ու կիրառում են տարբեր միջոցներ: Նոյնիսկ խորհրդարանը անվստահութիւն յայտնեց ու հրաժարեցրեց գործադիրի տնտեսական բնագաւառի նախարարների ու Կենտրոնական բանկի ընդհանուր տնօրէնին: Աւելին՝ Մեջլիսը նոյնինքն նախագահին խորհրդարանի դահլիճում հարցապնդման ենթարկեց եւ անբաւարարութիւն յայտնեց նախագահ Ռոհանիի՝ երկրի մասշտաբով տնտեսական հիմնահարցերում որդեգրած քաղաքականութիւնը արդարացնելու մտօք պատասխանների առթիւ: Միւս կողմից էլ դատական ատեանը շրջանառութեան մէջ դրեց կոռուպցիոն չարաշահումների բազմաթիւ թղթածրարներ, սակայն, փաստ է, որ նման միջոցառումներով ժողովրդի վրայ օրէցօր ծանրացող տնտեսական բեռը գոնէ կարճաժամկէտում, թեթեւանալու միտում չունի…: